שלושה פועלי ניקיון פלסטינים מטעם עיריית ירושלים הותקפו היום (ראשון) בסכין ובגז מדמיע בשכונת רמת אשכול בעיר. הם סיפרו כי התוקפים היו יהודים וכי עשו זאת ללא שום התגרות מצדם. המשטרה עצרה חשוד אחד בתקיפה. ראש העיר, משה ליאון, גינה את התקיפה.

השלושה, מאג'ד פספוס, אמיר דיבס ועז א-דין מחמד עלי, כולם תושבי מחנה הפליטים שועפט, עבדו בשירות עיריית ירושלים בשכונה שבצפון העיר. על פי עדותם, הם עבדו בניקיון כשבשלב מסוים ניגשו לפספוס שלושה צעירים יהודים חובשי כיפה וביקשו ממנו לבוא איתם. לאחר שאמרו לו שהם מהמשטרה, סיפר פספוס כי ביקש מהם תעודות. אז, לדבריו, אחד מהם "הכניס את היד לכיס, הוציא גז מדמיע ושם לי בפרצוף. נפלתי וניסיתי לברוח, ואז הוא שם לי סכין בראש", סיפר.